Ángeles González-Sinde

**Ángeles González-Sinde** **Reig** (Madril, Espainia, 1965eko apirilaren 7a - ) politikaria, gidoilaria eta zinema zuzendaria da, eta 2009tik 2011ra Espainiako Kulturako ministro izandakoa. Berak bultzatuta idatzitako «Sinde Legea»rengatik da ezaguna, webguneak epaile baten agindurik gabe ixtea ahalbidetzen duen legea, alegia.

Bere izendapenak kritika ugari sortu zituen, González-Sindek internet bidezko deskargen aurka egindako adierezpenengatik. 2010eko abenduaren 21ean, Espainiako Diputatuen Kongresuak atzera bota zuen Sinde Legearen onarpena. Hurrengo urtearen azken egunean, ordea, Mariano Raxoi buru zela Espainiako Alderdi Popularraren gobernu eratu berriak onartu egin zuen Sinde Legea.

## Biografia 
José María González Sinde zinemagilearen alaba, Espainiako Arte eta Zientzia Zinematografikoen Akademiaren (AACCE) sortzaile eta lehen lehendakaria, eta Ángeles Reigena. Neba bat ere badu (aitaren homonimoa), zinemagintzari eskainia. Haren neba txikia, David, zirkulazio-istripu batean hil zen 2011ko maiatzean.

Bere bikotekidea, Claudio López-Lamadrid, 2019ko urtarrilean hil zen.

Madrilgo Complutense Unibertsitatean Filologia Klasikoa ikasi zuen. Gidoi Zinematografikoko master bat egin zuen Madrilgo Unibertsitatean, eta bere zinematografia-ikasketak hobetu zituen American Film Institute de Los Angeles delakoan. Zinemagintzan jardun aurretik, González-Sinde itzultzailea izan zen, kontzertu-sustatzailea, eta Cosmopolitan emakume-aldizkariko erredaktorea.

Hainbat telesailen gidoilaria izan da, hala nola *Truhanes* edo *La casa de los líos*, baita dozena bat filmetakoa ere, besteak beste, Ricardo Francoren *La buena estrella* (1997), eta horregatik lortu zuen lehen Goya saria. Zuzendari gisa egin zuen debuta, eta sarituenetako bat *La suerte dormida* (2003) filma izan zen, Adriana Ozores protagonista zuena. Madril 11Mko film laburretako baten zuzendaria ere izan zen: *Todos íbamos en ese tren* (2004).

Bere azken gidoia, sexu esplizituko *Mentiras y gordas* (2009) komedia, telesailetan parte hartzeari esker ospe handia duten aktoreak protagonista dituela, arrakasta handia izan du takiletan.

2006ko abenduaz geroztik, Espainiako Arte eta Zientzia Zinematografikoen Akademiaren (AACCE) buru izan zen, eta kargu horretan Mercedes Sampietro aktorea ordezkatu zuen.

## Kultura Ministeritzan 
Espainiako Gobernuak 2009ko apirilaren 7an egindako birmoldaketa sakonaren ondoren, kultura-ministroa izendatu zuten independente bezala, César Antonio Molina ordezkatuz.

2011ko irailaren 17an bere karrera politikoa utziko zuela iragarri zuen, zineman aritzeko.

## Filmografia 
### Aktore bezala 
### Zuzendari bezala 
### Gidoigile bezala 
## Sariak eta aintzatespenak 
* 1997an Gidoi original onenaren Goya saria, Ricardo Francoren *La buena estrella* filmagatik 
* 2000n Gerardo Herreroren *Las razónes de mis amigos* filmak egokitutako gidoi onenaren Idazle Zinematografikoen Zirkuluaren sarietarako izendapena.
* 2001ean Argentinako Kritikari Zinematografikoen Elkarteak Héctor Oliveraren *Antigua vida mía* filmagatik egokitutako gidoi onenaren sarirako izendapena
* 2003an Bogotako Zinemaldiko film onenaren izendapena, *La suerte dormida* filmagatik
* 2003an Film onenaren sarirako izendapena Valladolideko Nazioarteko Zinema Astean, *La suerte dormida* filmagatik
* 2005ean Gidoi onenaren Zilarrezko Biznaga Malagako VIII. Zinemaldian, *Heroina* lanagatik, Gerardo Herreroren eskutik
* 2006an Haur-literaturako Edebé saria, *Rosanda y el arte de birli birloque* lanagatik
* 2008an Goyarako egokitutako gidoi onenaren izendapena, *Una palabra tuya* filmarengatik
* 2008an Egokitutako gidoirik onenaren saria irabazi zuen Zinemako Idazleen Zirkuluaren dominetan *Una palabra tuya* filmearengatik
* 2013ko Planeta sariaren finalista

## Erreferentziak 
## Kanpo estekak 
*  Ángeles González-Sinderen fitxa, IMDBren webgunea.
* «Sinde Legea hamar puntutan», *ZuZeu*, 2010-12-21.